
DIRECŢIA DEZVOLTARE
SC2008 – 7535/08.04.2008
REFERAT
privind aprobarea Îndrumarului pentru Regulamentul Local de Urbanism al cartierului Cetate şi al altor zone istorice protejate din Timişoara

Caracterul oraşului Timisoara este influenţat hotărâtor de clădirile istorice, prezente în special în cartierele Cetate, Iosefin şi Fabric. Cele peste 14.500 de clădiri is​torice, construite înainte de 1940, formează astăzi un ansamblu cu o identitate inconfundabilă, cea mai mare rezervaţie de arhitectură din ţară, de o valoare deosebită atât pentru România, cât şi pentru Europa.
Păstrarea lor, pre​cum şi asigurarea implicită a patrimoniului cultural istoric, în vederea îmbunătăţirii calitative a condiţiilor de trai şi de locuit, reprezintă o importantă provocare pentru Municipiul Timişoara. 
În perioada de peste patru decenii a regimului comunist, lucrările de întreţinere curentă necesare în zonele istorice ale Timişoarei au fost în cea mai mare parte neglijate. Datorită acestei perioade îndelungate în care nu au fost efectuate activităţi de reabilitare şi modernizare, multe dintre aceste clădiri prezintă o stare avansată de degradare. După anul 1990, activitatea de construcţii şi reparaţii din zonele istorice a cunoscut numeroase abordări greşite. Intervenţiile neadecvate, în special asupra elementelor care definesc compoziţia faţadelor şi a acoperişurilor, nu conduc numai la deteriorări importante ale substanţei construite, ci şi la pierderi ireversibile privind informaţiile despre aceasta. Utilizarea unor materiale improprii precum şi a unor soluţii de detaliu neadecvate au condus la mutilarea unor clădiri, având un impact negativ asupra aspectului întregului ansamblu architectural din care acestea făceau parte. 
Reabilitarea adecvată a clădirilor istorice presupune o abordare atentă şi amănunţită, rezolvând în primul rând necesităţile determinate de starea structurii de rezistenţă a clădirilor, de fizica construcţiilor, de instalaţiile tehnice, dar şi de necesităţile estetice. Nu trebuie ignorat faptul că fondul construit al zonelor istorice este un produs al evoluţiei în timp. În adoptarea soluţiilor de reabilitare trebuie procedat cu prudenţă, trebuie evitate soluţiile radicale, deoarece de cele mai multe ori ele presupun pierderi majore de substanţă originală. În cele mai multe cazuri este valabilă zicala „mai puţin înseamnă mai mult”, deoarece prin intervenţii masive asupra substanţei originale pot fi cauzate pierderi de neînlocuit. Aceste intervenţii necorespunzătoare se datorează în mare parte lipsei cunoştinţelor locuitorilor privind metodele corecte de reabilitare.
Direcţia Dezvoltare a venit în întâmpinarea acestor neajunsuri prin iniţiativa creării unui îndrumar de reabilitare corectă a zonelor istorice, acesta fiind creat în scopul sensibilizării locuitorilor privind o reabilitare adecvată. Îndrumarul reprezintă un material profesional, realizat într-o manieră comprehensivă, accesibil oricărui cetăţean, material care prezintă elemente de arhitectură şi ale lucrărilor recomandate de efectuat. Prin intermediul unor explicaţii succinte şi al unor exemple ilustrate, cititorul este informat despre prevederile pe plan local în domeniul ocrotirii monumentelor. Prezentarea ilustrată a unor realizări pozitive şi negative este însoţită de recomandările asupra măsurilor planificate. De asemenea, sunt oferite date tehnice şi urbanistice, în vederea alegerii de soluţii ponderate în reabilitarea zonelor istorice. Materialul se adresează, oferind direcţii de urmat,  atât persoanelor care locuiesc ori desfăşoară activităţi în zonele istorice, cât şi instituţiilor implicate în gestionarea ansamblurilor istorice sau în activităţi legate de construcţii şi echipare edilitară. 

Îndrumarul este rezultatul colaborării dintre Primăria Municipiului Timişoara şi Societatea Germană pentru Cooperare Tehnică (GTZ), în cadrul Programului de Asistenţă tehnică, susţinut de Ministerul Federal German pentru Cooperare Economică şi Dezvoltare (BMZ). Materialul a fost realizat după modelul îndrumarului editat pentru oraşul Sibiu 2003, de către specialişti în domeniu în colaborare cu instituţii precum Direcţia pentru Cultură, Culte şi Patrimoniul Cultural Naţional Timiş, Comisia Monumentelor Istorice din cadrul acestei Direcţii, Inspectoratul de Stat în Construcţii Timiş. La realizarea lui au fost consultaţi arhitecţii din cadrul Ordinului Arhitecţilor din România (OAR).
În Îndrumar sunt prezentate atât referiri la prevederile legislative generale, cât şi un extras din textul original al regulamentelor locale de urbanism pentru zonele istorice din Timişoara, respectiv Regulamentul Local de Urbanism aferent Planului Urbanistic General nr. 34.233/010/Kc, aprobat prin Hotărârea Consiliului Local nr. 157/28.05.2002 şi Regulamentul Local de Urbanism Cartier Cetate Timişoara, aprobat prin Hotărârea Consiliului Local  nr. 52/23.02.1999. Îndrumarul a fost elaborat în conformitate cu Legea 422/2001 privind protejarea monumentelor istorice şi a fost discutat în cadrul Comisiei Monumentelor Istorice, urmând a fi comunicat Ministerului Culturii şi Cultelor.
Având în vedere cele mai sus menţionate,
Având în vedere dispoziţiile Legii nr. 422/2001 privind protejarea monumentelor istorice,

În conformitate cu dispoziţiile art. 36, alin.2, lit. d), alin. 6, lit. a), pct. 10 din Legea nr. 215/2001 privind administraţia publică locală, 
În temeiul  art. 45 din Legea nr. 215/2001 privind administraţia publică locală, 
PROPUNEM
comisiilor din cadrul Consiliului Local al Municipiului Timişoara spre aprobare: 
- Aprobarea Îndrumarului pentru Regulamentul Local de Urbanism al cartierului Cetate şi al altor zone istorice protejate din Timişoara.
- Îndrumarul va sta la baza avizării proiectelor şi a urmăririi tuturor lucrărilor de reabilitare din cartierul Cetate şi din alte zone istorice protejate din Timişoara, în conformitate cu Conceptul Integrat de Măsuri pentru Reabilitarea Prudentă şi Revitalizarea Economică a Cartierelor Istorice din Timişoara, aprobat prin Hotărârea Consiliului Local nr. 3/30.01.2007, care delimitează zonele istorice prioritare din Timişoara.

